త్యాగరాజ ఆరాధనోత్సవాలు
త్యాగరాజ ఆరాధన ప్రముఖ వాగ్గేయకారుడు త్యాగరాజును స్మరించుకుంటూ సంవత్సరానికి ఒకసారి జరిగే సంగీతోత్సవాలు. ఈ ఉత్సవాలకు ప్రపంచ వ్యాప్తంగా ఉన్న కర్ణాటక సంగీత విద్వాంసులు త్యాగయ్యకు తమ నివాళులు అర్పించడానికి విచ్చేస్తారు. ఈ ఉత్సవం త్యాగరాజు కావేరీ నది ఒడ్డున సమాధి సమీపంలో పుష్య బహుళ పంచమి నాడు జరుగుతుంది. ఈ రోజు సంగీత విద్వాంసులంతా ఆయన సమాధి చుట్టూ కూర్చుని ఆయన స్వరపరిచిన పంచరత్న కీర్తనలను బృందగానంగా ఆలపిస్తారు. సంగీతాన్ని ఆలపించే విద్వాంసులే కాక భారతీయ శాస్త్రీయ సంగీతాభిమానులు ఆ సంగీతాన్ని వినడానికి అక్కడికి వస్తారు.
ఈ ఆరాధన ప్రతి సంవత్సరం త్యాగరాజు స్వామి పరమపదించిన రోజైన పుష్య బహుళ పంచమి రోజున "శ్రీ త్యాగబ్రహ్మ మహోత్సవ సభ" ఆధ్వర్యంలో జరుగుతుంది. తమిళనాడు లోని, తంజావూరు జిల్లా, తిరువయ్యూరులోని త్యాగరాజు సమాధి ప్రాంగణంలో ఈ ఉత్సవం జరుగుతుంది.
తిరుమల గిరి (జగ్గయ్యపేట)
పశ్చిమ కృష్ణా జిల్లాలోని ప్రసిద్ధ పుణ్యక్షేత్రం, స్వయంభువు వాల్మీకరూపంతో ఉన్న శ్రీ వేంకటేశ్వరసామివారి ఆలయం ఇది. ఈ స్వామివారి కళ్యాణోత్సవాలు, ప్రతి సంవత్సరం, చైత్రమాసంలో, పౌర్ణమి నుండి ఆరురోజులపాటు వైభవంగా నిర్వహించెదరు. మొదటి రోజున అంకురార్పణ, స్వామివారిని పెండ్లికుమారుని చేసి, రెండవరోజున అర్ధరాత్రి కళ్యాణం నిర్వహించెదరు. మూడవరోజున రథోత్సవం, నాల్గవరోజున సదస్యం, ఐదవరోజున వసంతోత్సవం, ఆరవరోజున పవళింపుసేవ మొ|| కార్యక్రమాలు నిర్వహించెదరు. ఈ సందర్భంగా కళ్యాణం నిర్వహించే మండపాన్ని రంగులతో తీర్చిదిద్దెదరు. ప్రధాన దేవాలయం ఎదురుగా, కొండ క్రింద, భక్తుల కోసం ప్రత్యేకంగా తాటియాకు పందిళ్ళు వేసెదరు. ఆలయాన్ని మొత్తం రంగురంగుల విద్యుద్దీపాలతో అలంకరించెదరు. భక్తులు కళ్యాణం తిలకించేటందుకు వీలుగా ప్రత్యేకంగా డిజిటల్ వీడియో తెరలు ఏర్పాటు చేస్తారు. కళ్యాణం రోజున వచ్చిన భక్తులకు ఉచితంగా అన్నదానం చేసెదరు. [2]